Mariupoli, në prag të rënies nën kontrollin rus, ndërsa Ukraina bën përpjekje të evakuojë ushtarët e fundit
Fabrika e çelikut Azovstal ishte bastioni i fundit i rezistencës ukrainase në qytetin port të shkatërruar 
Mariupol duket se është në prag të rënies në kontrollin e rusëve, ndërsa ushtria e Ukrainës vazhdoi të martën përpjekjet për të evakuuar luftëtarët e mbetur në fabrikën e çelikut Azovstal në Mariupol. Marrja e Mariupolit do ta bënte atë qytetin më të madh të pushtuar deri tani nga forcat e Moskës në luftë dhe do të përbënte një fitore të nevojshme për Kremlinin, megjithëse tre muaj bombardime ruse e kanë kthyer në gërmadha qytetin port. Më shumë se 260 luftëtarë ukrainas - disa prej tyre të plagosur rëndë dhe të nxjerrë jashtë me barela - lanë rrënojat e uzinës Azovstal të hënën dhe iu dorëzuan palës ruse në një marrëveshje të negociuar nga palët ndërluftuese. Pesëdhjetë e tre luftëtarë të plagosur rëndë u dërguan në një spital në Novoazovsk, në lindje të Mariupolit, tha zëvendës Ministrja e Mbrojtjes Anna Malyar. Novoazovsk është nën kontrollin e trupave ruse dhe separatistëve të mbështetur nga Rusia. 211 luftëtarë të tjerë u dërguan në qytetin Olenivka, një zonë e kontrolluar gjithashtu nga separatistët e mbështetur nga Rusia, tha zonja Malyar, duke shtuar se të evakuuarit mund të shkëmbeheshin me të burgosur rusë. Autoritetet ukrainase thanë se po punonin për të nxjerrë ushtarët e mbetur nga fabrika e madhe e çelikut. Rusia po e quajnë largimin e ushtarëve dorëzim. Ukrainasit e shmangën atë fjalë dhe thanë se garnizoni i uzinës kishte përfunduar misionin. Gjatë një fjalimi gjatë natës, presidenti ukrainas Volodymyr Zelenskyy foli për evakuimin e ushtarëve nga Mariupoli. Zv/ministrja Malyar tha se po bëhen përpjekje për të shpëtuar luftëtarët e mbetur brenda fabrikës që ishte bastioni i fundit i rezistencës në qytetin port të shkatërruar të Mariupolit.